Christo Landman, bekende Afrikaneraktivis en -rubriekskrywer sterf – praag.co.za — 20 jaar jonk!
Christo Landman, bekende Afrikaneraktivis en -rubriekskrywer sterf
'n Rubriekskrywer van praag en bekende in Afrikanerkringe, dr. Christo Landman, is gisteraand skielik oorlede. Volgens 'n e-pos van mev. Marieka Visagie "is hy uit na sy perde toe en het daar blykbaar sleg gevoel en in sy motor gaan lê. Hulle het hom eers baie later opgespoor. Sy seun is gekontak wat hom na die Wilgershospitaal toe geneem het, maar hy het nie weer bygekom nie."
Landman was voorheen 'n diplomaat en het in Argentinië, Nederland en Duitsland diens gedoen. Ná 1994 was hy 'n tyd lank by die Vryheidsfront betrokke en was ook lid van die provinsiale wetgewer onder genl. Constand Viljoen se leierskap van dié party. Hy was lid van die Staatsveiligheidsraad onder PW Botha en het daarom oor heelwat binne-inligting oor die wyse waarop die ANC-oorname plaasgevind het beskik.
Benewens sy rubrieke op praag, het hy onlangs ook heelwat briewe aan Beeld geskryf wat indringende kritiek op die huidige bestel bevat. Hy was ook lid van die Afrikaner- strategiese komitee van Afrikanerleiers wat so drie jaar gelede tot stand gekom het.
Die begrafnisreëlings sal glo oor die naweek gefinaliseer word.
In sy onmiddellike reaksie het dr. Dan Roodt van PRAAG gesê:
"Dit is met groot hartseer dat ons van dr. Landman se skielike dood verneem. Hy het altyd lewendig, fiks en gesond gelyk. Nie net ontval 'n Afrikaneraktivis van formaat ons nie, maar hy was ook 'n skatkis van kennis oor ons meer onlangse geskiedenis wat nou nooit opgeteken sal word nie. Ons wens sy gade en sy kinders sterkte toe ná so 'n skokkende en onverwagse verlies."
Skrywer praagGepubliseer op 13 Februarie 2015 13 Februarie 2015 Kategorieë Afrikaanse nuus, NuusSleutelwoord Afrikaner- strategiese komitee, Christo Landman, Contand Viljoen, PW Botha, Sterf
Vorige Vorige artikel: KKaskenades: Varkwagteres Modise laat EFF deur uitsmyters uit parlement boender